36. ΝΟΜΟΘΕΤ. ΔΙΑΤΑΓΜΑ υπ’ αριθ. 466 της 30/31 Οκτ. 1947 Περί διατάξεών τινων αφορωσών τον  υπ’ αριθ. 1366/38 Αναγ. Νόμον. Άρθρ.1.-1.Δικαιοπραξίαι περί ων αι διατάξεις του άρθρ. 1 του Α.Νόμου 1938 «περί απαγορεύσεως δικαιοπραξιών εις παραμεθορίους, παρακτίους περιοχάς κλπ.» γενόμεναι εν Ανατολική Μακεδονία και Θράκη κατά το από 14 Οκτ. 1944 μέχρι τέλους (Μαρτίου) «Απριλίου» 1945 χρονικόν διάστημα, άνευ τηρήσεως των κατά τας λοιπάς διατάξεις του αυτού ως άνω Νόμου διατυπώσεων άρσεως των απογορεύσεων, θεωρούνται έγκυροι, εάν εντός ανατρεπτικής προθεσμίας τριών μηνών από της ισχύος του παρόντος εκδοθή η κατά το άρθρ. 2 του αυτού Νόμου βεβαίωσις, και εφ’ όσον συντρέχουσιν αι λοιπαί προϋποθέσεις του αυτού άρθρ. 2 του νόμου τούτου. Η λέξις «Μαρτίου» αντικατεστάθη δια της «Απριλίου» δια του άρθρ. 2 Νόμ. 496 της 9/13 Δεκ. 1947 περί παρατάσεως της προθεσμίας κλπ. 2.Αι διατάξεις της προηγουμένης παραγράφου δύνανται δια Β.Δ/των εκδιδομένων τη προτάσει των Υπουργών Γεωργίας, Στρατιωτικών και Δικαιοσύνης να επεκτείνωνται και εις άλλας περιφερείας του Κράτους εις ας έχει επεκταθή η ισχύς του Ν. 1366/38. Δια τας περιφερείας ταύτας η τρίμηνος προθεσμία της προηγουμένης παραγράφου θ’ άρχεται από της δημοσιεύσεως του σχετικού Β.Δ/τος. Αι διατάξεις της άνω παραγρ. 1 επεξετάθησαν και εις τον Νομόν Θεσπρωτίας και επαρχίας Κονίτσης και Πωγωνίου δια του Β.Δ. 25 Φεβρ./2 Μαρτ. 1948. Άρθρ.2.-Βεβαιώσεις του άρθρ. 2 παρ. 2 του Α.Νόμου 1366/1938 εκδοθείσαι από 14 Οκτ. 1944 και εφεξής υπό Επιτροπών συγκεκροτημένων διαρκούσης της ισχύος του Ν.Δ/τος 252/41, κατά τους ορισμούς του άρθρ.2 παρ. 2 του Α.Ν.1366/38, από της καταργήσεως δε του Ν.Δ. 252/41 κατά τους ορισμούς του τελευταίου τούτου, θεωρούνται ως εκδοθείσαι υπό νόμιμον των αυτών Επιτροπών σύνθεσιν. 